Predkladacia  správa

k návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 722/2004 Z. z.  o výške úhrady poistenca za služby súvisiace s poskytovaním zdravotnej starostlivosti

Podnet na vypracovanie návrhu
Nariadenie vlády Slovenskej republiky o výške úhrady poistenca za služby súvisiace s poskytovaním zdravotnej starostlivosti vyplýva z § 38 ods. 9 zákona č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti.

Vyjadrenie účelu a odôvodnenie potreby návrhu
Návrh nariadenia vyplýva z potreby aspoň čiastočne oslobodiť držiteľov preukazu občana s ťažkým zdravotným postihnutím od úhrady za štatistické spracúvanie lekárskeho predpisu súvisiace s vydaním liekov alebo dietetických potravín predpísaných na jednom lekárskom predpise.

Obsah návrhu
	Nariadenie obsahuje zníženie platby osôb s ťažkým zdravotným postihnutím za vydanie receptu v lekárni. Nariadenie ďalej obsahuje oslobodenie od platby za recept pri očkovacích látkach vydaných na lekárskom predpise.

Dopad na štátny rozpočet
	Realizácia návrhu nariadenia nebude mať dopad na štátny rozpočet, rozpočty obcí a rozpočty vyšších územných celkov. Finančný, ekonomický a environmentálny dopad, vplyv na zamestnanosť a podnikateľské prostredie je vyjadrený v doložke. Návrh nariadenia je v súlade s Ústavou Slovenskej republiky, so zákonmi ako aj s medzinárodnými zmluvami a inými dokumentmi, ktorými je Slovenská republika viazaná. 

Informácia o pripomienkovom konaní
Návrh nariadenia bol predložený na medzirezortné pripomienkové konanie všetkým ústredným orgánom štátnej správy, zdravotným poisťovniam a dotknutým subjektom, spolu 45 subjektom, v dňoch od 28. januára 2005 do 8. februára 2005 v skrátenej lehote. Skrátená lehota sa odôvodňuje potrebou čím skôr túto platbu znížiť pre ťažko zdravotne postihnutých.
Návrh nariadenia bol prerokovaný na rokovaní Legislatívnej rady vlády Slovenskej republiky dňa 15. februára 2005. Všetky pripomienky boli zapracované. Materiál sa na rokovanie vlády Slovenskej republiky predkladá bez rozporu. Súčasťou materiálu je aj vyhodnotenie pripomienkového konania.

Dôvod nesprístupňovania návrhu
	Nie je dôvod nesprístupňovania návrhu nariadenia.